На основу члана 97. став 7. Закона о планирању и изградњи ("Службени гласник РС", број 72/09, 81/09 - исправка, 64/10 - одлука УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14 и 83/2018, 31/2019, 37/2019 - други закон 9/2020 и 52/21) и члана 37. став 1. тачка 7., Статута Града Ниша ("Службени лист Града Ниша", број 88/2008, 143/2016 и 18/2019), Скупштина Града Ниша, на седници одржаној \_\_\_\_\_\_\_\_\_\_\_\_2023. године, донела је

ОДЛУКА О ИЗМЕНАМА И ДОПУНАМА ОДЛУКЕ

О УТВРЂИВАЊУ ДОПРИНОСА ЗА УРЕЂИВАЊЕ

ГРАЂЕВИНСКОГ ЗЕМЉИШТА

Члан 1.

 У Одлуци о утврђивању доприноса за уређивање грађевинског земљишта (''Службени лист града Ниша'', број 139/2017, 126/2018 и 18/2019, 35/2021), члан 7. став 1. мења се и гласи:

''Грађевинско земљиште које није уређено у смислу Закона о планирању и изградњи (које није комунално опремљено за грађење и коришћење - изграђен приступни пут, водоводна и канализациона мрежа и обезбеђени други услови), а налази се у обухвату планског документа на основу кога се могу издати локацијски услови, односно грађевинска дозвола, може се припремити, односно опремити и средствима физичких или правних лица, осим за објекте категорије А, класификационих бројева 111011, 112111, 112211, 124152, 124220 и 125231, чија се изградња планира у зонама 5, 6 и 7 (ГУП Града Ниша) није потребно закључити уговор о заједничкој изградњи недостајуће инфраструктуре-саобраћајнице, у случају када се изградња саобраћајнице не налази у Програму радова на реконструкцији, одржавању и заштити општинских путева, улица и некатегорисаних путева који нису део државног пута I и II реда''.

Члан 2.

Члан 18. мења се и гласи:

За обрачунавање доприноса за уређивање грађевинског земљишта одређују се следећи коефицијенти зоне и коефицијенти намене.

Коефицијенти зоне одређени су у Табели 1.

Табела 1. Коефицијент Зоне (Кз):

|  |  |
| --- | --- |
|  | **Урбанистичка зона** |
| **Коефицијент према намени објекта** | **Прва зона** | **Друга зона** | **Трећа зона** | **Четврта зона** | **Пета зона** | **Шеста зона** | **Седма зона** |
| Стамбена зграда | 0,1 | 0,0345 | 0,0300 | 0,0255 | 0,0170 | 0,0106 | 0,0078 |
| Породична кућа | 0,1 | 0,0390 | 0,0340 | 0,0290 | 0,0190 | 0,0120 | 0,0086 |
| Пословна зграда | 0,1 | 0,0600 | 0,0515 | 0,0435 | 0,0285 | 0,0181 | 0,0140 |
| Објекти јавне намене који нису у јавној својини | 0,1 | 0,0570 | 0,0490 | 0,0400 | 0,0265 | 0,0170 | 0,0125 |
| Остале намене | 0,1 | 0,0350 | 0,0300 | 0,0250 | 0,0170 | 0,0105 | 0,0080 |

Коефицијенти намене одређени су у Табели 2.

Табела 2. Коефицијент намене (Кн):

|  |  |
| --- | --- |
| **Намена објекта** | **Коефицијент** |
| Пословна зграда | 1,5 |
| Стамбена зграда | 1,5 |
| Породична кућа | 1,0 |
| Објекти јавне намене кој нису у јавној својини  | 1,4 |
| Остале намене | 0,7 |

За стамбене објекте са највише две стамбене јединице, чија нето површина прелази 200 м2, приликом обрачуна доприноса, за површину до 200 м2 примењује се коефицијент намене прописан у Табели 2. за породичну кућу, а за површину преко 200 м2 коефицијент намене прописан у Табели 2. за стамбену зграду.

Члан 3.

Овлашћује се Градска управа за органе Града и грађанска стања да сачини и објави пречишћен текст Одлуке о утврђивању доприноса за уређивање грађевинског земљишта.

Члан 4.

Поступак обрачуна који је покренут код градске управе за послове грађевинарства и по коме обрачун није достављен до дана ступања на снагу ове Одлуке, окончаће се по одредбама ове Одлуке.

Члан 5.

Ова Одлука о изменама и допунама одлуке о утврђивању доприноса за уређивање грађевинског земљишта ступа на снагу осмог дана од дана објављивања у "Службеном листу града Ниша''

Број:\_\_\_\_\_\_\_\_\_\_\_\_\_\_\_\_\_\_\_\_\_\_\_

У Нишу,\_\_\_\_\_\_\_\_\_\_\_\_\_\_\_\_\_\_\_\_.2023.године

 СКУПШТИНА ГРАДА НИША

 Председник

 др Бобан Џунић